Diari Oficial de la Generalitat Valenciana


Sumari del DOGV 2963, del 03-04-1997 (1997/6639)

ORDRE de 10 de març de 1997, de la Conselleria d'Agricultura, Pesca i Alimentació, per la qual s'estableixen ajudes a les associacions de protecció i defensa dels animals.
---------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/03/10/(2)/dof/vci/html**

### Dades del document

Número de DOGV
:   2963

Data del DOGV
:   03-04-1997

Secció del DOGV
:   DISPOSICIONS GENERALS

Número del document
:   1997/6639


Data del document
:   10-03-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 10 de març de 1997, de la Conselleria d'Agricultura, Pesca i Alimentació, per la qual s'estableixen ajudes a les associacions de protecció i defensa dels animals.  
Les associacions, entre les finalitats de les quals es troben la protecció i la defensa dels animals, van ser reconegudes per la Llei de la Generalitat Valenciana 4/1994, de 8 de juliol, sobre Protecció dels Animals de Companyia, en la qual se'ls va donar el rang de col·laboradores de l'administració en aquesta matèria.  
Moltes d'aquestes associacions realitzen una important tasca en benefici del benestar animal. Les seues actuacions van des de la realització de campanyes de conscienciació social fins la recollida d'animals abandonats per allotjar-los en instal·lacions fins la devolució als propietaris o la donació posterior, en cas de no trobar-los. Totes aquestes activitats, com també el manteniment dels allotjaments d'animals abandonats, suposen un cost important que suporten els socis, en alguns casos amb el suport de les administracions o altres institucions.  
La Conselleria d'Agricultura, Pesca i Alimentació té interès en augmentar el nivell de benestar dels animals de companyia i, conscient que les associacions creades amb aquesta finalitat contribuiran a aquest objectiu, s'estableix una línia d'ajuda a aquests grups per al desenvolupament de programes encaminats a la protecció dels animals de companyia.  
Per tot això, a proposta del director general de Desenvolupament Rural, Produccions i Pesca, i d'acord amb l'article 47.11 de la Llei d'Hisenda Pública de la Generalitat Valenciana,  
Ordene  
Article 1. Objecte  
S'estableix una línia d'ajudes a les associacions de protecció i defensa dels animals que desenvolupen anualment programes, projectes o activitats l'objectiu de les quals siga la protecció dels animals de companyia, com es recull en la Llei 4/94, de 8 de juliol, de la Generalitat Valenciana.  
Article 2. Activitats subvencionades  
Les ajudes es destinaran a subvencionar:  
a) Part de les despeses de funcionament necessàries per al desenvolupament d'una o diverses de les activitats següents:  
a.1. Campanyes educatives o de conscienciació social l'objectiu de les quals siga la difusió d'aspectes de la Llei 4/1994, de 8 de juliol, de Protecció d'Animals de Companyia. Aquestes campanyes es realitzaran a través de centres escolars, cívics, o entitats afins sense finalitat de lucre.  
a.2. Campanyes per reduir el nombre d'animals de companyia abandonats basades en un control sobre la grandària de les poblacions.  
a.3. Programes autoritzats de recollida d'animals de companyia abandonats amb destinació a un nucli zoològic registrat per a l'allotjament temporal d'animals de companyia abandonats.  
a.4. Programes de manteniment de nuclis zoològics registrats per a l'allotjament temporal d'animals de companyia abandonats.  
a.5. Despeses de manteniment, material fungible i lloguer de la seu de l'associació fins un màxim del vint-i-cinc per cent del total pressupostat. Aquesta ajuda és incompatible amb la indicada en el punt anterior.  
b) La construcció i/o adequació a les exigències tècniques d'instal·lacions per a l'allotjament d'animals de companyia abandonats, d'acord amb el que es preveu en el Decret 158/1996, del Govern Valencià, que desenvolupa la Llei 4/1994, de 8 de juliol.  
Article 3. Beneficiaris  
Podran sol·licitar aquestes ajudes les associacions legalment constituïdes i inscrites en el registre d'associacions de la Conselleria de Presidència, sempre que desenvolupen algunes de les activitats relacionades en l'article segon en l'àmbit territorial de la Comunitat Valenciana.  
Article 4. Quantia de les subvencions i criteri de preferència  
L'import global màxim pel qual es concediran les ajudes per a cada exercici econòmic s'establirà anualment d'acord amb la disponibilitat pressupostària. No obstant això, per a 1997 aquestes quanties seran de:  
- 6.231.000 pessetes per a les actuacions contemplades en l'article segon, a càrrec de la línia 407 del programa 714.20 d'ordenació i millora de les produccions agràries.  
- 5.000.000 pessetes per a les actuacions contemplades en l'apartat B de l'article segon, a càrrec de la línia 708 del programa 714.20 d'ordenació i millora de les produccions agràries.  
Les ajudes per beneficiari seran del 50% del cost global pressupostat per al conjunt de les activitats per a les quals sol·liciten ajudes. No obstant això, la quantia màxima de l'ajuda per beneficiari serà d'1.000.000 de pessetes per a les activitats que s'indica en l'apartat a) de l'article anterior, i d'1.000.000 de pessetes per a les activitats que s'indica en l'apartat b).  
Si el conjunt de les ajudes sol·licitades supera en cadascun dels apartats els fons disponibles, la concessió de la subvenció es realitzarà tenint en compte l'ordre de preferència següent, que s'aplicarà a cada conjunt de sol·licituds agrupades en els apartats respectius:  
Primer: sol·licituds presentades per associacions reconegudes com a col·laboradores de la Conselleria d'Agricultura, Pesca i Alimentació.  
Segon: la resta de sol·licituds.  
Si, ordenats els expedients d'acord amb el procediment descrit, queda un grup de sol·licituds en el mateix nivell de preferència i no existeix prou crèdit per a totes, es procedirà al prorrateig de la quantitat disponible entre les sol·licituds que pertanyen al mateix nivell de preferència.  
Article 5. Documentació que cal presentar  
Les sol·licituds d'ajuda es presentaran mitjançant una instància adreçada a la Direcció General de Desenvolupament Rural, Produccions i Pesca. En la sol·licitud haurà de constar el nom i la seu social de l'associació acompanyada de la documentació següent:  
- Fotocòpia compulsada dels estatuts de l'associació i certificació que n'acredite la inscripció en el registre d'associacions, en cas que no siga una entitat col·laboradora de la Conselleria d'Agricultura, Pesca i Alimentació.  
- Fotocòpia compulsada del NIF/CIF.  
- Certificat expedit pel secretari de l'associació on es faça constar que el sol·licitant actua en representació d'aquesta.  
- Certificat original expedit per la Tresoreria Territorial de la Seguretat Social de trobar-se al corrent de les obligacions de la Seguretat Social o, si s'escau, d'estar-ne exempts, en les formes previstes en l'Ordre de 30 de maig de 1996 (DOGV núm. 2.775, de 21.06.96).  
- Certificat original expedit per l'Agència Tributària de trobar-se al corrent de les obligacions fiscals o, si s'escau, d'estar-ne exempts, en les formes previstes en l'Ordre de 30 de maig de 1996 (DOGV núm. 2.774, de 21.06.96).  
- Imprès d'alta de tercers per a pagaments de la Generalitat Valenciana, acompanyat d'un certificat de l'entitat financera de la titularitat del compte on cal efectuar els pagaments.  
- Per a les activitats de l'apartat a), descripció de les activitats per a les quals sol·licita ajuda amb el pressupost detallat de cadascuna d'elles, exclòs l'IVA.  
- Per a les activitats de l'apartat b), projecte de l'obra i llicència d'obres corresponent. El projecte de l'obra no caldria si, tractant-se d'una adequació d'instal·lacions, no es produeix una modificació dels volums construïts.  
Article 6. Termini i lloc de presentació  
Les sol·licituds, formalitzades en una instància degudament emplenada i subscrita pel representant legal de l'associació, s'adreçaran al director general de Desenvolupament Rural, Produccions i Pesca, de la Conselleria d'Agricultura, Pesca i Alimentació, i podran presentar-se al registre de la Conselleria d'Agricultura, Pesca i Alimentació, carrer d'Amadeu de Savoia, 2, València, en els serveis territorials de la Conselleria a les províncies d'Alacant, Castelló i València i en les oficines comarcals, o a través de qualsevol dels mitjans establerts en l'article 38 de la Llei de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds començarà l'1 de gener i finalitzarà el 31 de març de cada any, excepte durant l'any 1997, en què començarà l'endemà de la publicació d'aquest ordre i finalitzarà el 30 d'abril.  
Article 7. Termini de resolució  
El director general de Desenvolupament Rural, Produccions i Pesca, per delegació de la consellera, resoldrà la concessió d'aquestes ajudes d'acord amb el procediment previst en l'article 4, per al desenvolupament d'alguna o de totes les activitats de protecció dels animals de companyia per a les quals se sol·licite ajuda, resolució que esgotarà la via administrativa. La falta de resolució expressa en el termini de dos mesos a partir de la data de finalització del termini de presentació de sol·licituds tindrà efecte desestimatori.  
Article 8. Justificació del pagament  
A fi de realitzar el pagament, els beneficiaris hauran de presentar justificants dels pagaments efectuats en l'execució de les activitats per a las quals li va ser concedida l'ajuda. Aquests justificants, consistents en factures de les despeses ocasionades i els corresponents justificants de pagament, hauran de presentar-se en la Conselleria o en les oficines comarcals que corresponguen a la seu social de l'associació, amb anterioritat al 31 d'octubre de cada any.  
A la vista de la documentació aportada, el director general de Desenvolupament Rural, Produccions i Pesca, per delegació de la consellera d'Agricultura, Pesca i Alimentació, resoldrà el pagament de l'ajuda. Aquesta resolució de pagament es realitzarà pel 50% de la despesa acreditada, com s'estableix en el paràgraf anterior, exclòs l'IVA, en qualsevol de les activitats per a les quals es va concedir l'ajuda i sense superar-la.  
Article 9. Reintegrament de quantitats  
Segons s'estableix en l'article 47.9 del text refós de la Llei d'Hisenda Pública, de la Generalitat Valenciana, procedirà el reintegrament de les quantitats percebudes i l'exigència de interès de demora des del moment del pagament de l'ajuda en els casos següents:  
a) Incompliment de l'obligació de justificació.  
b) Obtenció de la subvenció sense posseir les condicions que s'hi requereixen.  
c) Incompliment de la finalitat per a la qual va ser concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
Disposició derogatòria  
Queda derogada l'Ordre de 10 de juny de 1996, de la Conselleria d'Agricultura i Medi Ambient, per la qual s'estableixen ajudes a les associacions de protecció dels animals.  
Disposicions finals  
Primera   
Es faculta el director general de Desenvolupament Rural, Produccions, i Pesca per a dictar les disposicions necessàries per al desenvolupament i compliment d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 10 de març de 1997  
La consellera d'Agricultura, Pesca i Alimentació,  
MARIA ÀNGELS RAMÓN-LLIN I MARTÍNEZ


Còpia Permalink ELI